SET ปิดเช้าพุ่ง 8 จุด คลายกังวลสงครามการค้าสหรัฐฯ-จีน
SET ปิดเช้าพุ่ง 8 จุด คลายกังวลสงครามการค้าสหรัฐฯ-จีน โดยดัชนีปิดตลาดเช้านี้ที่ระดับ 1,591.92 จุด เพิ่มขึ้น 8.15 จุด หรือ 0.51% มูลค่าการซื้อขาย 2.56 หมื่นล้านบาท
21 ม.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,591.92 จุด เพิ่มขึ้น 8.15 จุด หรือ 0.51% มูลค่าการซื้อขาย 2.56 หมื่นล้านบาท
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมาดัชนีฯปรับขึ้นในทิศทางเดียวกับตลาดหุ้นในภูมิภาคเอเชียที่ปรับตัวขึ้นกัน จากความกังวลสงครามการค้าระหว่างสหรัฐฯ และจีนได้คลี่คลายลงไป ส่งผลบวกต่อภาพรวมของภาวะเศรษฐกิจโลก และมีผลต่อราคาสินค้าโภคภัณฑ์ ราคาสินค้าเกษตร และราคาน้ำมันปรับตัวเพิ่มขึ้น
โดยในช่วงเช้าที่ผ่านมาหุ้นในกลุ่มพลังงานได้ปรับตัวเพิ่มขึ้นช่วยผลักดันดัชนีฯได้อย่างมีนัยสำคัญ ขณะเดียวกันแรงกดดันจากการประกาศผลการดำเนินงานปี 61 ของกลุ่มธนาคารพาณิชย์ที่มีผลการดำเนินงานไม่ค่อยดีนักก็ได้เริ่มคลี่คลายลงไป และทำให้หุ้นในกลุ่มธนาคารพาณิชย์ โดยเฉพาะหุ้นธนาคารพาณิชย์ขนาดใหญ่มีแรงซื้อกลับมา อีกทั้งหุ้นขนาดกลางก็ยังมีการปรับตัวขึ้นช่วยหนุนดัชนีฯด้วย
สำหรับแนวโน้มการลงทุนในช่วงบ่ายนี้ นายกิจพณ คาดว่า ดัชนีฯจะยังสามารถเคลื่อนไหวในแดนบวกได้ต่อ จากปัจจัยความกังวลต่าง ๆ เริ่มลดลงไปในสัปดาห์นี้ ส่วนการประกาศผลการดำเนินงานปี 61 ในสัปดาห์นี้แทบจะไม่มีบริษัทจดทะเบียนขนาดใหญ่ประกาศงบการเงินปี 61 ออกมา ส่วนใหญ่จะไปประกาศในสัปดาห์หน้า เช่น PTTEP, SCC และ DTAC เป็นต้น
พร้อมให้แนวต้าน 1,600 จุด แนวรับ 1,580 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
BDMS มูลค่าการซื้อขาย 4,304.02 ล้านบาท ปิดที่  22.10 บาท ลดลง 1.50 บาท
KBANK มูลค่าการซื้อขาย 2,184.05 ล้านบาท ปิดที่ 188.50 บาท เพิ่มขึ้น 5.50 บาท
PTT มูลค่าการซื้อขาย 1,403.47 ล้านบาท ปิดที่ 48.75 บาท เพิ่มขึ้น 0.50 บาท
SCB มูลค่าการซื้อขาย 1,178.43 ล้านบาท ปิดที่ 129 บาท  เพิ่มขึ้น 0.50 บาท
PTTEP มูลค่าการซื้อขาย 913.80 ล้านบาท ปิดที่ 127 บาท เพิ่มขึ้น 2 บาท